CELEX: 32013R0510
Language: hu
Date: 2013-06-03 00:00:00
Title: A Bizottság 510/2013/EU rendelete ( 2013. június 3. ) az 1333/2008/EK európai parlamenti és tanácsi rendelet I., II. és III. mellékletének a vas-oxidok és -hidroxidok (E 172), a hidroxipropil-metil-cellulóz (E 464) és a poliszorbátok (E 432–436) bizonyos gyümölcsök jelölésére való használata tekintetében történő módosításáról  EGT-vonatkozású szöveg

4.6.2013   
            
            
               HU
            
            
               Az Európai Unió Hivatalos Lapja
            
            
               L 150/17
            
         A BIZOTTSÁG 510/2013/EU RENDELETE
   (2013. június 3.)
   az 1333/2008/EK európai parlamenti és tanácsi rendelet I., II. és III. mellékletének a vas-oxidok és -hidroxidok (E 172), a hidroxipropil-metil-cellulóz (E 464) és a poliszorbátok (E 432–436) bizonyos gyümölcsök jelölésére való használata tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 9. cikke (2) bekezdésére, 10. cikke (3) bekezdésére és 30. cikke (5) bekezdésére,
   mivel:
   
               (1)
            
            
               Az 1333/2008/EK rendelet I. melléklete megállapítja az élelmiszerekben, valamint az élelmiszer-adalékanyagokban és élelmiszerenzimekben található élelmiszer-adalékanyagok funkcionális csoportjait.
            
         
               (2)
            
            
               Amennyiben az a tudományos vagy a technológiai fejlődés eredményeképpen szükségessé válik, az 1333/2008/EK rendelet I. melléklete további funkcionális osztályokkal egészíthető ki.
            
         
               (3)
            
            
               A kutatási és fejlesztési eredmények kimutatták, hogy amennyiben a gyümölcsök és zöldségek felületén – amelynek egyes részei előzőleg (például lézeres kezelés hatására) depigmentálódtak – vas-oxidokat és -hidroxidokat (E 172) alkalmaznak, erősödik a kontraszt az érintett részek és a felület többi része között, mivel a vas-oxidok és -hidroxidok kölcsönhatásba lépnek az epidermisz egyes felszabaduló alkotóelemeivel. Ezt a hatást fel lehet használni gyümölcsök vagy zöldségek jelölésére. Ezért helyénvaló az 1333/2008/EK rendelet I. mellékletének a „kontraszterősítők” elnevezésű új funkcionális csoporttal való kiegészítése.
            
         
               (4)
            
            
               Az 1333/2008/EK rendelet II. melléklete meghatározza az élelmiszerekben felhasználható élelmiszer-adalékanyagok uniós jegyzékét és felhasználási feltételeiket.
            
         
               (5)
            
            
               Az 1333/2008/EK rendelet III. melléklete meghatározza az élelmiszer-adalékanyagokban, élelmiszerenzimekben, élelmiszer-aromákban és tápanyagokban való felhasználásra jóváhagyott élelmiszer-adalékanyagok uniós jegyzékét és felhasználási feltételeiket.
            
         
               (6)
            
            
               Az említett jegyzékek az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és tanácsi rendeletben (2) említett eljárásnak megfelelően módosíthatók.
            
         
               (7)
            
            
               Az 1331/2008/EK rendelet 3. cikkének (1) bekezdése alapján az élelmiszer-adalékanyagok uniós jegyzékének naprakésszé tétele vagy a Bizottság kezdeményezésére, vagy pedig kérelem alapján történhet.
            
         
               (8)
            
            
               A Bizottsághoz 2011. április 8-án a vas-oxidok és -hidroxidok (E 172) kontraszterősítőként, a hidroxipropil-metil-cellulóz (E 464) egyes gyümölcsök letörölhetetlen megjelölése érdekében fényezőanyagként és a poliszorbátok (E 432–436) kontraszterősítőt tartalmazó készítményben emulgeátorként való felhasználásának engedélyezése iránti kérelem érkezett, melyet a Bizottság hozzáférhetővé tett a tagállamok számára.
            
         
               (9)
            
            
               Szén-dioxid lézert használó új jelölési technológiát fejlesztettek ki arra, hogy friss gyümölcsök felületére információkat marassanak. Egyes élelmiszerek felületén a lézersugár közvetlen depigmentáló hatásának következtében egyértelműen elkülönülő jel alakul ki, míg mások esetében nem. Ezért technológiailag szükséges a vas-oxidok és -hidroxidok (E 172) kontraszterősítőként, a hidroxipropil-metil-cellulóz (E 464) fényezőanyagként és a poliszorbátok (E 432–436) kontraszterősítőt tartalmazó készítményben emulgeátorként való felhasználása a kontraszt javítása és egyes gyümölcsök letörölhetetlen megjelölése érdekében. A vas-oxidok és -hidroxidok (E 172) gondoskodnak arról, hogy a gyümölcs megjelölt területei megfelelő kontrasztot képezzenek a fennmaradó felülettel, a hidroxipropil-metil-cellulóz (E 464) vékony védőréteget képez a megjelölt területeken, a poliszorbátok (E 432–436) pedig biztosítják az élelmiszeradalékanyag-készítménynek az élelmiszerek megjelölt felületein való homogén diszperzióját.
            
         
               (10)
            
            
               Az élelmiszer-adalékanyagok használatának a fogyasztókra nézve előnyösnek és hasznosnak kell lennie. Az új megjelölési technológia alkalmazható az uniós vagy a tagállami jogszabályok által előírt kötelező tájékoztató adatok valamelyikének vagy mindegyikének ismételt feltüntetése céljából. Ezenfelül az új jelölési technológia használata előnyös lehet a fogyasztók számára akkor, amikor a márkanév és az előállítási mód megadása önkéntes alapon történik.
            
         
               (11)
            
            
               Továbbá az új letörölhetetlen megjelölési technológia alternatívát jelent a jelenleg használt eltávolítható öntapadós papírcímkékkel szemben, és csökkenti az élelmiszerek elvesztésének, összetévesztésének és felcserélésének kockázatát, ezáltal megkönnyíti az érintett gyümölcsök szállítását és tárolását. E célból hasznos lehet a PLU-kód (az élelmiszer-ipari vállalkozók által használt azonosító szám, amely megkönnyíti a termékek pénztári azonosítását és leltározását), a QR-kód (mátrix kód, amely lehetővé teszi a kódolt információ gyors beszkennelését), valamint a vonalkód megadása. Ennek megfelelően célszerű ezen információk bizonyos gyümölcsökön való megadása.
            
         
               (12)
            
            
               A vas-oxidok és -hidroxidok (E 172), a hidroxipropil-metil-cellulóz (E 464) és a poliszorbátok (E 432–436) kis mennyiségben és kizárólag a gyümölcs külső részén használhatók, és jelentős mértékben nem juthatnak be a gyümölcs belsejébe. Ezért az olyan gyümölcs kezelése, amelyek héját szokás szerint nem fogyasztják, valószínűsíthetően nem gyakorol hatást az emberi egészségre. Ezért helyénvaló a vas-oxidok és -hidroxidok (E 172) és a hidroxipropil-metil-cellulóz (E 464) felhasználását kizárólag a citrusfélék, dinnyefélék és gránátalma jelölésére, a poliszorbátok (E 432–436) felhasználását pedig a kontraszterősítők készítéséhez engedélyezni.
            
         
               (13)
            
            
               A vas-oxidokat és -hidroxidokat (E 172) az élelmiszerügyi tudományos bizottság legutóbb 1975-ben értékelte (3). Bebizonyosodott, hogy a vas-oxidoknak és a hidratált vas-oxidoknak nagy valószínűséggel csak 1 %-a oldódik fel az emberi emésztőrendszerben, ezért a bizottság meghatározta a megengedhető napi bevitelt, de felső határértéket nem határozott meg. A hidroxipropil-metil-cellulózt (E 464) az élelmiszerügyi tudományos bizottság legutóbb 1992-ben értékelte (4). A bizottság a megengedhető napi bevitel „nem meghatározott” csoportjába a módosított cellulózok közül 5-öt sorolt be. A bizottság 1983-ban a poliszorbátok (E 432–436) csoportja esetében 10 mg/testtömegkilogramm/nap megengedhető napi beviteli szintet határozott meg (5). A „Report from the Commission on Dietary Food Additive Intake in the European Union” (Élelmiszer-adalékanyagok bevitele az Európai Unióban) című bizottsági jelentés (6) rámutatott arra, hogy a poliszorbátok (E 432–436) tekintetében a bevitel valósághűbb, az élelmiszer-adalékanyagok jelenlegi felhasználásán alapuló értékelésére lehet szükség. Az Európai Élelmiszerbiztonsági Hatóság a 257/2010/EU bizottsági rendeletben (7) foglaltaknak megfelelően a poliszorbátok (E 432–436) 2016 végéig történő újbóli értékelése során várhatóan elvégzi majd a bevitel említett értékelését. Addig az időpontig – az alkalmazás esetleges kiterjesztése tekintetében – kizárólag a teljes bevitelhez elhanyagolható mértékben hozzájáruló bevitel vizsgálata lehetséges.
            
         
               (14)
            
            
               Az 1331/2008/EK rendelet 3. cikkének (2) bekezdése alapján a Bizottságnak ki kell kérnie az Európai Élelmiszerbiztonsági Hatóság véleményét ahhoz, hogy naprakésszé tudja tenni az 1333/2008/EK rendelet II. és III. mellékletében szereplő élelmiszer-adalékanyagok uniós jegyzékeit, kivéve, ha a szóban forgó frissítések valószínűsíthetően nem gyakorolnak hatást az emberi egészségre. Mivel az említett jegyzékek naprakésszé tétele a vas-oxidoknak és -hidroxidoknak (E 172) és a hidroxipropil-metil-cellulóznak (E 464) a citrusfélék, dinnyefélék és gránátalma jelölésére történő, valamint a poliszorbátoknak (E 432–436) a kontraszterősítők készítéséhez való felhasználásának engedélyezése tekintetében valószínűsíthetően nem gyakorol hatást a közegészségre, nem szükséges kikérni az Európai Élelmiszerbiztonsági Hatóság véleményét.
            
         
               (15)
            
            
               Az 1333/2008/EK európai parlamenti és tanácsi rendelet II. mellékletének az élelmiszer-adalékok uniós jegyzékének létrehozásával történő módosításáról szóló, 2011. november 11-i 1129/2011/EU bizottsági rendelet (8) átmeneti rendelkezései alapján az élelmiszerekben való felhasználásra jóváhagyott élelmiszer-adalékanyagok uniós jegyzékét létrehozó és a felhasználási feltételeket megállapító II. mellékletet 2013. június 1-jétől kell alkalmazni. Ahhoz, hogy a vas-oxidok és -hidroxidok (E 172) és a hidroxipropil-metil-cellulóz (E 464) felhasználása már az említett időpontot megelőzően is lehetséges legyen, ezen élelmiszer-adalékanyagok tekintetében az alkalmazás kezdeteként egy korábbi időpontot kell megállapítani.
            
         
               (16)
            
            
               Az 1333/2008/EK rendelet I., II. és III. mellékletét ezért ennek megfelelően módosítani kell.
            
         
               (17)
            
            
               Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte azokat,
            
         ELFOGADTA EZT A RENDELETET:
   1. cikk
   Az 1333/2008/EK rendelet I., II. és III. melléklete e rendelet mellékletének megfelelően módosul.
   2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. június 3-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 354., 2008.12.31., 16. o.
   
      (2)  HL L 354., 2008.12.31., 1. o.
   
      (3)  http://ec.europa.eu/food/fs/sc/scf/reports/scf_reports_01.pdf
   
      (4)  http://ec.europa.eu/food/fs/sc/scf/reports/scf_reports_32.pdf
   
      (5)  http://ec.europa.eu/food/fs/sc/scf/reports/scf_reports_15.pdf
   
      (6)  COM(2001) 542 végleges.
   
      (7)  HL L 80., 2010.3.26., 19. o.
   
      (8)  HL L 295., 2011.11.12., 1. o.
   
      MELLÉKLET
      A 1333/2008/EK rendelet a következőképpen módosul:
      
                  1.
               
               
                  Az I. melléklet a következő 27. bejegyzéssel egészül ki:
                  „27.   »kontraszterősítők«: olyan anyagok, amelyek azt követő alkalmazásával, hogy a gyümölcsök vagy zöldségek külső felületének egyes részei előzőleg (például lézeres kezelés hatására) depigmentálódtak, elősegítik az érintett részeknek a felület többi részétől való elkülönítését, mivel az epidermisz bizonyos összetevőivel való kölcsönhatás következtében elszíneződést okoznak.”
               
            
                  2.
               
               
                  A II. melléklet a következőképpen módosul:
                  
                              a)
                           
                           
                              A B. rész 3. szakaszában „A színezékektől és édesítőszerektől különböző más adalékok” az E 170-re vonatkozó bejegyzés után a szöveg a következő bejegyzéssel egészül ki:
                              
                                          „E 172
                                       
                                       
                                          Vas-oxidok és vas-hidroxidok”
                                       
                                    
                        
                              b)
                           
                           
                              Az E. részben a 04.1.1. „Friss egész gyümölcs és zöldség” élelmiszer-kategória a következőképpen módosul:
                              
                                          i.
                                       
                                       
                                          Az E 200-203-ra vonatkozó bejegyzés előtt a szöveg az alábbi E 172 bejegyzéssel egészül ki:
                                          
                                                       
                                                   
                                                   
                                                      „E 172
                                                   
                                                   
                                                      Vas-oxidok és vas-hidroxidok
                                                   
                                                   
                                                      6
                                                   
                                                   
                                                       
                                                   
                                                   
                                                      kizárólag kontraszterősítőként citrusfélék, dinnyefélék és gránátalma jelölésére a következők céljából:
                                                      
                                                                  —
                                                               
                                                               
                                                                  az uniós és/vagy a nemzeti jogszabályok által előírt kötelező tájékoztató adatok valamelyikének vagy mindegyikének ismételt feltüntetése,
                                                                  és/vagy
                                                               
                                                            
                                                                  —
                                                               
                                                               
                                                                  önkéntes alapon a következő adatok megadása: a védjegy, az előállítás módja, PLU-kód, QR-kód és/vagy vonalkód
                                                               
                                                            
                                                   
                                                      Az alkalmazás kezdete:
                                                      2013. június 24-től”
                                                   
                                                
                                    
                                          ii.
                                       
                                       
                                          Az E 445-re vonatkozó bejegyzés után a szöveg az alábbi E 464 bejegyzéssel egészül ki:
                                          
                                                       
                                                   
                                                   
                                                      „E 464
                                                   
                                                   
                                                      Hidroxipropil-metil-cellulóz
                                                   
                                                   
                                                      10
                                                   
                                                   
                                                       
                                                   
                                                   
                                                      kizárólag citrusfélék, dinnyefélék és gránátalma jelölésére a következők céljából:
                                                      
                                                                  —
                                                               
                                                               
                                                                  az uniós és/vagy a nemzeti jogszabályok által előírt kötelező tájékoztató adatok valamelyikének vagy mindegyikének ismételt feltüntetése,
                                                                  és/vagy
                                                               
                                                            
                                                                  —
                                                               
                                                               
                                                                  önkéntes alapon a következő adatok megadása: a védjegy, az előállítás módja, PLU-kód, QR-kód és/vagy vonalkód
                                                               
                                                            
                                                   
                                                      Az alkalmazás kezdete:
                                                      2013. június 24-től”
                                                   
                                                
                                    
                        
            
                  3.
               
               
                  A III. melléklet 2. részében a E 432–E 436 bejegyzés helyébe a következő lép:
                  
                              „E 432–E 436
                           
                           
                              Poliszorbátok
                           
                           
                              
                                 quantum satis
                              
                           
                           
                              Gyümölcshöz használt színezékek, kontraszterősítők, zsírban oldódó antioxidánsok és fényezőanyagok készítményei”